রাজধানীর শ্যামপুর এলাকায় লাবনী আক্তার (১২) নামের এক শিশু গৃহকর্মীকে গরম পানি ঢেলে নির্যাতনের অভিযোগ পাওয়া গেছে গৃহকর্ত্রীর বিরুদ্ধে। গতকাল বৃহস্পতিবার দুপুরে নির্যাতনের খবর পেয়ে নতুন আলী বহরের বিক্রমপুর হাউজিংয়ের একটি বাড়ির ছয় তলার ফ্যাট থেকে শিশুটিকে উদ্ধার করে কদমতলী থানা পুলিশ। এ ঘটনায় অভিযুক্ত গৃহকর্ত্রী মারিয়া সুলতানাকে গ্রেপ্তার করা হয়েছে। নির্যাতিত শিশুটিকে গতকাল সন্ধ্যা সোয়া ৭টার দিকে ঢাকা মেডিক্যাল কলেজ হাসপাতালে নিয়ে ভর্তি করা হয়েছে। শিশু লাবনী আক্তার জানায়, গৃহকর্ত্রীর বাসায় গত দুবছর ধরে কাজ করে আসছে সে। সেখানে কাজে যোগ দেয়ার পর থেকেই তার ওপর নির্যাতন চালাতো মারিয়া। কিন্তু নিজের আপনজন কেউ না থাকায় সবকিছু মুখবুজে সহ্য করে আসছিল। তাদের গ্রামের বাড়ি কিশোরগঞ্জের ভৈরবের লালকুটিতে। তার বাবার নাম নাসির। তার মা অন্ধ থাকায়, বাবা নাছির অন্য একটি বিয়ে করে গ্রামে বাস করছেন। আর অন্ধ মা বাবার বাড়িতে বাস করে। প্রতি মাসে ১ হাজার টাকা বেতনে এক স্বজনের মাধ্যমে ওই বাসায় কাজে দেয়া হয় তাকে। কিন্তু মাস শেষ না হতেই টাকাটা শিশুটির বাবা নিয়ে যান বলে অভিযোগ করে সে। শিশু লাবনী জানায়, গতকাল বৃহস্পতিবার বিকালে চুলায় ভাত রান্না করছিলাম। ভাত একটু বেশি হয়ে যাওয়ায় গরম ভাতের পাতিল আমার মাথায় ঢেলে দিয়েছেন গৃহকর্ত্রী। এছাড়া পানি গরম করে হাতের ওপর ফিকে মেরেছে। এতে তার হাত ও গলা ঝলসে গেছে। এভাবে প্রতিদিনই মারধর করতে গিয়ে গলা চেপে ধরায় শিশুটির গলায় নির্যাতনের দাগ দেখা গেছে। গতকালও তুচ্ছ ঘটনাকে কেন্দ্র করে শিশুটিকে গরম পানি ঢেলে নির্যাতন করার সময় তার চিৎকারে ওই বাড়ির বাসিন্দারা ছুটে এসে তাকে উদ্ধার করে পুলিশে খবর দেয়। খবর পেয়েই ঘটনাস্থলে দ্রুত পৌঁছায় পুলিশ। পরে শিশুটিকে হাসপাতালে পাঠায় আর আটক করে গৃহকর্ত্রীকে।